stanford-oval/wikipedia huggingface dataset:
דייגו היפוליטו
ביוגרפיה

היפוליטו נולד בעיר סנטו אנדרה הסמוכה לסאו פאולו. הוא החל להתאמן בהתעמלות בגיל 7, בעקבות אחותו דניאלה, וזכה מספר פעמים באליפויות ברזיל לגילאי ילדים ונוער. להישג הראשון בזירה הבינלאומית הגיע כשהיה בן 16, וזכה במקום החמישי בתרגיל הקרקע באליפות העולם שנערכה בדברצן ב-2002. באליפות שנערכה ב-2003 באנהיים סיים במקום הרביעי, יחד עם הרומני מריאן דרגולסקו. באליפות העולם שנערכה במלבורן ב-2005 זכה במדליית הזהב, והיה לדרום אמריקאי הראשון בהיסטוריה שרושם הישג כזה באליפות העולם בהתעמלות. באליפות שנערכה ב-2006 באורהוס איבד את תוארו לדרגולסקו, וזכה במדליית הכסף. הוא שב והוכתר כאלוף העולם בשטוטגרט (2007).
חודשים ספורים לפני אולימפיאדת בייג'ינג (2008) לקה היפוליטו בקדחת דנגי, אך החלים בזמן והשתתף במשחקים. בשלב המוקדמות דורג ראשון, אך בשלב הגמר נפל במהלך התרגיל שביצע, וסיים רק במקום השישי. כן השתתף בקרב-רב, אך פרש לאחר ביצוע שני תרגילים. לאליפות העולם שנערכה בלונדון ב-2009 הגיע לאחר שהחלים מפציעה, ולא הצליח להעפיל לשלב הגמר. באליפות העולם שנערכה בטוקיו ב-2011 חלק את מדליית הארד עם אלכס שטילוב. הייתה זו המדליה הראשונה בה זכה מזה ארבע שנים.
בנוסף להישגיו באליפויות העולם, זכה היפוליטו גם במדליות הזהב בתרגילי הקרקע וסוס הקפיצות במשחקים הפאן-אמריקאיים בריו דה ז'ניירו (2007) ובגואדלחרה (2011). ב-2011 היה גם שותף לזכייה הקבוצתית של נבחרת ברזיל במדליית הזהב.
באולימפיאדת לונדון (2012) נחשב היפוליטו לאחד המועמדים הבולטים להעפיל לשלב הגמר בתרגיל הקרקע, אך עקב נפילה ומעידה במהלך ביצוע התרגיל בשלב המוקדמות קיבל ציון נמוך וסיים במקום ה-59 בלבד. באליפות העולם שנערכה ב-2014 בנאנינג זכה במדליית הארד, ובאולימפיאדת ריו דה ז'ניירו (2016) זכה במדליית הכסף.
חייו האישיים

בשנת 2019 יצא מהארון.
הערות שוליים

↑  דרור בלילטי, ‏החלום האולימפי גרם לי להסתיר את המיניות שלי, באתר ‏מאקו‏, 20 במאי 2019
| --- | --- |
בקרת זהויות :  VIAF: 7376150325548210090005   WorldCat (עם VIAF): 7376150325548210090005
דייגו ואלרי

דייגו הרנן ואלרי (בספרדית: Diego Hernán Valeri; נולד ב-1 במאי 1986 בלנוס שבפאתי בואנוס איירס, ארגנטינה) הוא כדורגלן עבר ארגנטינאי ששיחק בשורות פורטלנד טימברס. ואלרי מחזיק בדרכון איטלקי. ואלרי דובר בנוסף לשפת אמו ספרדית גם אנגלית וגרמנית.
קריירה > לנוס

ואלרי גדל במחלקת הנוער של לנוס. הוא ערך את הופעת הבכורה במדי הקבוצה הבוגרת ב-27 בספטמבר 2003 אך סבל מקרע ברצועות הצולבות בברכו הימנית בנובמבר 2005. הוא התפרסם בזכות יכולתו במהלך אפרטורה 2007, אז מילא תפקיד מרכזי בזכייתה של לנוס באליפות.
אקוסטה משחק בעיקר באגף השמאלי ויכול לשחק גם כקשר מרכזי. הוא ניחן ביכולת טכנית גבוהה. רבים בארגנטינה משווים את סגנון משחקו לזה של חואן רומן ריקלמה. יכולתו הביאה מספר מועדוני צמרת מאירופה להתעניין באפשרות לרכוש את כרטיסו, בין המתעניינות אלופת איטליה אינטר מילאנו.
ב-16 ביולי 2009 הושאל לקבוצה הפורטוגזית פורטו למשך עונה אחת וזכה איתה בגביע המדינה. ב-2010 הושאל שוב לקבוצה הספרדית אלמריה למשך שישה חודשים. ב-2011 חזר לאחר שתי ההשאלות לקבוצתו לנוס אשר שימש כקפטן הקבוצה.
קריירה > פורטלנד טימברס

בינואר 2013 ואלרי הושאל לקבוצה האמריקאית פורטלנד טימברס, באוגוסט 2013 נקנה באופן קבוע על ידי פורטלנד ושוחרר מלנוס לאחר 10 שנים. ב-2015 זכה עם הקבוצה באליפות ה-MLS הראשונה של פורטלנד, וזכה ב-MPV של גמר הפלייאוף בניצחון 2-1 על קולומבוס קרו. על ההופעות שלו בעונת 2017 הוא זכה בפרס ה-MVP של ה-MLS.
קריירה > חזרה ללאנוס

ב-20 בינואר 2022 חזר לקבוצת נעוריו לאנוס לאחר תשע שנים. ביוני 2022 הודיע על פרישה ממשחק.
קריירה > נבחרת

ואלרי משתייך לסגל הנבחרת האולימפית של ארגנטינה. הוא נכלל ברשימת 56 המועמדים למשחקים האולימפיים שנערכו בקיץ 2008 אך לבסוף לא זכה להיות בין 18 שחקני הסגל שזומנו על ידי המאמן סרחיו בטיסטה.
דפנה בר ציון

| --- | --- |

דפנה בר ציון בצילום שחור-לבן, מחזיקה כוס יין
 לידה:  23 באוקטובר 1964 ישראל רמת גן, ישראל
 נרצחה:  14 באוגוסט 2014 (בגיל 49) ישראל תל אביב-יפו, ישראל
 מקום קבורה:  בית העלמין ירקון 
 מוקד פעילות:  ישראל 
 תקופת הפעילות:  1985–2014 (כ־29 שנים)
 עיסוק:  זמרת
 סוגה:  רוק
 שפה מועדפת:  עברית 
 חברת תקליטים:  פוך, התקליט חיפה, נענע דיסק
 
דפנה בר ציון (23 באוקטובר 1964 – 14 באוגוסט 2014) הייתה זמרת רוק ומסעדנית ישראלית. נרצחה על ידי בן-זוגה לשעבר, המוזיקאי אילן בן עמי.
ביוגרפיה

בר ציון נולדה ברמת גן לאלפרד ועליזה כתב, בת אמצעית בין שתי אחיות. ב-1977, כאשר הייתה בת 12, החלה לנגן בפסנתר ולכתוב שירים. כנערה מתבגרת בשנות השמונים הייתה בר ציון דמות מוכרת למדי במועדוני הלילה בתל אביב.
קריירה

ב-1985 הקימה להקת ניו ווייב בשם "מטרופולין". ההרכב הופיע במועדונים כמו בית ליסין ורוקסן, אך לא פרץ אל תודעת הציבור. בהמשך השנה נישאה לאייל בר ציון, מבעלי מועדון "הפינגווין". ב-1990 התפרקה "מטרופולין", ובר ציון הקימה הרכב חדש ללא שם, אך בעקבות לידת בתה היחידה נטע, החליטה להתמקד בהקמת משפחה וההרכב החדש פורק. השיר היחיד שהוציאה לאור באותה שנה היה "אל תוך הלילה", בעיבודו של אילן וירצברג, שלא זכה להצלחה רבה.
ב-1994, לאחר גירושיה ובעקבות ביקור מקרי בשכונת נווה צדק בתל אביב, הקימה בר ציון את מסעדת "קפה סוזאנה".
ב-1999 חזרה למוזיקה והחלה לעבוד על אלבומה הראשון. על הסקיצות הראשונות של שירי האלבום עבדה עם המתופף דודי לוין, שכמעט היה המפיק המוזיקלי של האלבום. לאחר ארבעה חודשים נפרדו דרכיהם של השניים, ומשה דעבול נכנס לנעליו של לוין. יחד עם דעבול הפיקה בר ציון את האלבום באופן עצמאי. בדצמבר באותה שנה יצא הסינגל הראשון מתוכו "אהבה", אשר כלל גם גרסת רמיקס לשיר. בהמשך יצא הסינגל השני "מכאן ועד עולם", שכלל גם את השירים "תן סימן" ו"ירח אדום". הסינגל השלישי, "כשלילה יורד בחלונה", כלל את השירים "כשלילה יורד בחלונה" ו"געגוע".
ב-2000 הוציאה בלייבל "פוך" את האלבום, שנשא את השם "אם אתה מקשיב" (השם נלקח מתוך פזמון השיר "כשלילה יורד בחלונה"). שיריו עסקו באהבה ופרידות, ציפייה והתעללות בילדים. חברת "התקליט" הפיצה את האלבום, שזכה להצלחה בעיקר בזכות השירים "תן סימן", "כשלילה יורד בחלונה", "אהבה", "ירח אדום" ו"געגוע", שזכה ללא מעט השמעות ברדיו והפך ללהיט. בחנוכה באותה שנה השתתפה בפסטיגל"צ לילדים של גלי צה"ל עם השיר "הבובה זהבה", במקור של להקת "החלונות הגבוהים". עוד באותה שנה פתחה את "לילה דאנס בר", שהפך לאחד המצליחים והידועים בתל אביב. ב-2002 עזבה לטובת עיסוק במוזיקה.
לאחר יציאת האלבום שוב לקחה בר ציון פסק זמן מהמוזיקה. ב-2007 הוציאה בחברת נענע דיסק את אלבומה "תהומות", שכלל את הסינגלים "עננים" ו"תהומות" שיצאו כבר ב-2006 ו"מתוך דמעה", גרסה עברית לשיר "As Tears Go By" של האבנים המתגלגלות שתרגם אריק איינשטיין. האלבום זכה להצלחה בינונית, ופרט לשיר "מתוך דמעה" לא הותיר להיטים נוספים. לאחר יציאתו יצא הסינגל הרביעי ממנו "זה לא הולך", המוכר גם בשמו המלא "זה לא הולך בינינו".
ב-2009 השתתפה בפרויקט "מצב צבירה נוזלי" וביצעה בו את השיר "דלת", אותו כתבה והלחינה. הפקת השיר ועיבודו (תכנותים וסאונד) נעשו על ידי בר ציון בשיתוף עובד פרסיקו, והוא כולל בתוכו ליין מוזיקלי משיר שהקליטה בר ציון ב-1988 עם להקתה "מטרופולין". השיר "דלת" הוביל את בר ציון להקליט את אלבומה השלישי, שגם הוא נקרא "דלת". האלבום, שהיה אמור לכלול פרט לשיר הנושא גם את השירים "בעולם מושלם", "שלם" ו"שותקת", נגנז מסיבה לא ידועה ומעולם לא הופץ.
ב-2010 כתבה לאלבום הראשון של ההרכב "גרוב כנעני" שירים הכתובים בעברית הדומה לשפה העברית של התנ"ך. לאחר מותה של בר ציון, הקליט ושחרר אריאל זילבר גרסה חדשה לשיר "צבע החיים" שהופיע באלבום.
ב-2011 רכשה את מסעדת "רג'ינה" שבמתחם התחנה. ב-2014, מספר ימים לפני מותה, פתחה בר ציון את מסעדת "אבטליון" בשוק הפשפשים בתל אביב ונמנתה עם בעליה.
ב-2013 החלה לעבוד על אלבומה השלישי (במקום האלבום הגנוז "דלת") "תל אביב - צפת" עם להקת הבנות בנות עמי, אך העבודה עליו נקטעה לאחר מותה של בר ציון וגורלו עדיין לא ידוע.
חיים אישיים ורציחתה

מנישואיה הראשונים לאייל בר ציון בסוף שנות ה-80 נולדה בתה היחידה נטע. בני הזוג התגרשו במחצית הראשונה של שנות ה-90.
בשנת 2012 נישאה בשנית למוזיקאי אילן בן עמי, והשניים נפרדו בשנת 2014. ב-14 באוגוסט 2014 נמצאה גופתה בדירתו של בן עמי בשכונת פלורנטין בתל אביב. המשטרה ניהלה מצוד אחרי בן עמי, הוא נתפס בתל אביב כעבור שלושה ימים והודה ברצח. ב-31 בינואר 2017 הוא הורשע ברצח, ובמרץ אותה שנה נידון למאסר עולם.
בר ציון הייתה בת 49 במותה. הותירה את בתה ואת שתי אחיותיה. נקברה בבית העלמין ירקון.
שירה "זה לא הולך" מתוך האלבום "תהומות" שיצא ב-2006, העוסק ביחסים מתוחים בין בני זוג ופרידה, קיבל משמעות חדשה לאחר מותה, בשל היחסים המתוחים ששררו בין בר ציון לבן עמי במהלך נישואיהם וכן לאחר שנפרדו (בשיר מופיעות בין היתר שורות כמו ”זה לא הולך בינינו, בינינו, זה כבר מזמן לא הולך” ו”השמיים סגורים, הדלת נטרקת, הולכת לישון וכבר לא מתחרטת ולכן אהובי, האם בפעם האחרונה למעני, למענך, נכבה את האור ונדליק את השקט”).
דיסקוגרפיה

אם אתה מקשיב (2000) - חברת התקליטים פוך והפצת התקליט
תהומות (2007) - חברת התקליטים נענע דיסק
אל תוך הלילה (1990)
אהבה (1999) - חברת התקליטים פוך
מכאן ועד עולם (1999) - חברת התקליטים פוך
כשלילה יורד בחלונה (2000) - חברת התקליטים פוך
עננים (2006)
תהומות (2006)
מתוך דמעה (2007)
זה לא הולך (2007)
גרוב כנעני (2010)
עננים (2007)
זה לא הולך (2007)
הנסיכה (2007)
דלת (2009)
הבובה זהבה - מתוך הפסטיגל"צ (2000)
דלת - מתוך פרויקט "מצב צבירה נוזלי" והאלבום הגנוז "דלת" (2009)
בעולם מושלם - מתוך האלבום הגנוז "דלת" (2009)
שלם - מתוך האלבום הגנוז "דלת" (2009)
שותקת - מתוך האלבום הגנוז "דלת" (2009)
שלדים בארון - סקיצה של השיר האחרון שכתבה בר ציון בחייה, עם מבצעת השיר גלית אזוגי (2014)
הערות שוליים

↑  אין קשר להרכב באותו שם שהוקם בשנת 2005 על ידי עופר מאירי.
↑  דפנה בר ציון באתר Qube
↑  אלי סניור, הנגן הודה ושחזר את רצח פרודתו המסעדנית, באתר ynet, 18 באוגוסט 2014.
↑  גלעד מורג, נגן "הברירה הטבעית" הורשע ברצח פרודתו: "הלם בראשה בפטיש, להטיל מאסר עולם", באתר ynet, 31 בינואר 2017
| --- | --- |
בקרת זהויות :  NLI: 987007301434205171  ISNI: 0000 0004 0249 7137  VIAF: 298017412   WorldCat (עם VIAF): 298017412
הדיוויזיה ה-22 (בריטניה)

| --- | --- |

 פרטים
 מדינה:  הממלכה המאוחדת הממלכה המאוחדת
 שיוך:  הצבא הבריטי הצבא הבריטי
 סוג:  דיוויזיה
 אירועים ותאריכים
 תקופת הפעילות:  1915–1919 (כ־4 שנים)
 מלחמות:  מלחמת העולם הראשונה
 פיקוד
 דרגת המפקד:   מייג'ור גנרל
הדיוויזיה ה-22 של הצבא הבריטי הייתה דיוויזיה בריטית אשר לחמה במלחמת העולם הראשונה.
היסטוריה

בספטמבר 1914 גויסה הדיוויזיה כחלק מהצבא החדש והחלה באימונים, ובספטמבר 1915 נשלחה הדיוויזיה לצרפת. באוקטובר 1915 נשלחה הדיוויזיה לסלוניקי, שם השתתפה בנסיגה מסרביה בדצמבר 1915, ולאחר מכן לחמה בקרבות השונים של החזית המקדונית. לאחר המלחמה שוחררו חיילי הדיוויזיה, ובמרץ 1919 פורקה הדיוויזיה.
דייב קלארק פייב

דייב קלארק פייב, 1966
דייב קלארק פייב (חמישיית דייב קלארק, באנגלית: Dave Clark Five) הייתה להקת רוק בריטית מלונדון אשר פעלה בעיקר בשנות ה-60 של המאה ה-20.
הלהקה הוקמה בשנת 1958 על ידי המתופף דייב קלארק שלפני כן שיחק כניצב בסרטים. בשלוש השנים הראשונות התחלפו חברים בלהקה עד שבשנת 1961 היא התייצבה בהרכב הסופי והקבוע שלה שהחזיק מעמד לאורך כל שנות ה-60.
לאחר ארבעה להיטים שלא נכנסו למצעד, שניים מהם אינסטרומנטליים, עברה הלהקה להקליט בחברת קולומביה והלהיט הראשון שלה שנכנס למצעד הבריטי היה Do you love me של הקונטורס. לרוע מזלם של דייב קלארק וחבריו ללהקה, העדיף הקהל הבריטי את הביצוע של בריאן פול והטרמלוס שהגיעו למקום הראשון בעוד שדייב קלארק פייב הסתפקו במקום ה-30. התפנית חלה עם הלהיט הבא שאותו כתבו דייב קלארק וחברו ללהקה מייק סמית - Glad all over. להיט זה כבש את פסגת המצעד הבריטי והוריד מהפסגה את I Want to Hold Your Hand של הביטלס. גם הלהיט הבא "Bits and pieces" הצליח והגיע למקום השני. בתחילת 1964 חברי הלהקה החלו להצליח גם באמריקה והגיעו שוב ושוב לששת המקומות הראשונים בארצות הברית כשהלהיט Over and over כובש את הפסגה בשנת 1965. זאת למרות שלהיט זה דווקא נכשל במצעד הבריטי. הלהיט שלפניו Catch us if you can נתן את שמו לסרט של הלהקה והגיע לחמשת הראשונים בשני המצעדים.
במהלך הקריירה שלהם הקליטו חברי הלהקה שני שירים שונים בשם זהה Everybody knows, והמשיכו להצליח עד שנת 1970 בה הגיעו בפעמיים האחרונות לעשרת הראשונים במצעד הבריטי. באותה שנה התפרקה הלהקה אם כי דייב קלארק המשיך להקליט עם מייק סמית ובשנות ה-80 חיבר את המחזמר המצליח Time עם קליף ריצ'רד בתפקיד הראשי.
להיטי הלהקה

I knew it all the time #53US 06/62
Do you love me #30UK #11US 10/63
Glad all over #1UK #6US 01/64
Bits and pieces #2UK #4US 03/64
Can’t you see that she’s mine #10UK #4US 07/64
Because #3US 08/64
Thinking of you baby #26UK 09/64
Anyway you want it #25UK #14US 11/64
Everybody knows (I still love you) #37UK #15US 02/65
Reelin’ and rockin’ #24UK #23US 04/65
Come home #16UK #14US 06/65
I like it like that #7US 08/65
Catch us if you can #5UK #4US 09/65
Over and over #45UK #1US 11/65
At the scene #18US 03/66
Try too hard ##12US 05/66
Look before you leap &50UK 05/66
Please tell me why #28US 06/66
Satisfied with you #50US 09/66
Nineteen days #48US 11/66
I’ve got to have a reason #44US 02/67
You got what it takes #28UK #7US 04/67
You must have been a beautiful lady #35US 07/67
A little bit now #67US 08/67
Red and blue #89US 11/67
Everybody knows #2UK #43US 12/67
No one can break a heart like you #28UK 03/68
Red balloon #7UK 10/68
Live in the sky #39UK 12/68
Put a little love in your heart #31UK 11/69
Good old rock’n’roll medley part 1 & 2 #7UK 01/70
Everybody get together #8UK 04/70
Here comes summer #44UK 07/70
More good old rock’n’roll medley part 1 & 2 #34UK 11/70
תקליטי EP של הלהקה

The Dave Clark Five #3UK 1964
The hits of Dave Clark Five #20UK 1965
Wild weekend #10UK 1965
אלבומי הלהקה

A session with Dave Clark Five #3UK 05/64
Glad all over #3US 05/64
The Dave Clark Five return #5US 07/64
American tour #11US 10/64
Coast to coast #6 02/65
Catch us if you can (Having a wild weekend) #8Uk #15US 08/65
Try too hard #77US 06/66
Satisfied with you #127US 09.66
ראו גם

הפלישה הבריטית
דייבי קלאסן

דייבי קלאסן (בהולנדית: Davy Klaassen; נולד ב-21 בפברואר 1993) הוא כדורגלן הולנדי המשחק באייאקס ובנבחרת הולנד בעמדת הקשר המרכזי.
קריירת מועדונים

קלאסן התחיל את הקריירה שלו בכדורגל בקבוצות כדורגל מקומיות ובגיל 11 הצטרף לאקדמיה של אייאקס. ב-22 בנובמבר 2011 ערך קלאסן את הופעת הבכורה שלו בתיקו 0-0 נגד אולימפיק ליון במסגרת שלב הבתים של ליגת האלופות. 5 ימים לאחר מכן ערך קלאסן את הופעת הבכורה שלו בליגה במשחק נגד ניימכן כאשר נכנס כמחליף בדקה ה-81. 43 שניות לאחר שנכנס כמחליף כבש קלאסן את שער הבכורה שלו בקריירה. המשחק נגמר בניצחון 0–3 של אייאקס.
את עונת 2013/2014 התחיל קלאסן בצעירי אייאקס מהליגה ההולנדית השנייה, אך עד מהרה הפך לשחקן הרכב בקבוצה הראשונה של המועדון. ב-7 בדצמבר 2013 הבקיע שלושער בניצחון 0–4 על נאק ברדה. בקיץ 2015 מונה קלאסן לקפטן לאחר עזיבתו של ניקלאס מויסאנדר. הוא הוביל את קבוצתו כקפטן לגמר הליגה האירופית 2017, בו נוצחה אייאקס 0–2 על ידי מנצ'סטר יונייטד.
ב-15 ביוני 2017 חתם באברטון מהפרמייר ליג תמורת 23.6 מיליון פאונד. ב-27 ביולי ערך את הופעתו הבכורה בקבוצה בניצחון 0–1 על מ.פ.ק. רוז'ומברוק הסלובקית במוקדמות הליגה האירופית. בעונתו היחידה בקבוצה קלאסן ערך 7 הופעות ליגה.
ב-27 ביולי 2018 חתם בורדר ברמן לארבע שנים תמורת 13.5 מיליון אירו.
ב-5 באוקטובר 2020 חזר לאייאקס תמורת 11 מיליון אירו וחתם במועדון עד 2024.
ב-1 בספטמבר 2023 חתם לשנתיים באינטר מילאנו.
ב-17 בספטמבר 2024 חזר לאייאקס.
קריירה בינלאומית

ב-5 במרץ 2014 ערך קלאסן את הופעת הבכורה שלו בנבחרת הולנד במשחק ידידות נגד צרפת שנערך בסטאד דה פרנס, בו הפסידה הולנד 0–2. משחק זה הפך את קלאסן לכדורגלן ה-100 שרושם דקות בנבחרת הולנד בזמן שהוא משחק באייאקס.
ב-31 במרץ 2015 הבקיע קלאסן את שער הבכורה שלו בנבחרת בניצחון 0–2 על נבחרת ספרד.
נכלל בסגל נבחרת הולנד בטורניר מונדיאל 2022, וכבש את השער השני בניצחון על סנגל.
תארים

ליגת העל ההולנדית: 2011/2012, 2012/2013, 2013/2014, 2020/2021, 2021/2022
מגן יוהאן קרויף: 2013
הגביע ההולנדי: 2020/2021
אליפות: 2023/2024
כישרון העתיד באייאקס: 2011
ספורטאי השנה של הילוורסום: 2013
כישרון העונה באייאקס: 2014
כישרון השנה בהולנד: 2014
כדורגלן השנה בהולנד: 2016
הערות שוליים

↑  דייבי קלאסן חותם באייאקס
↑  VAN GAAL MAAKT 26-KOPPIGE WK-SELECTIE BEKEND באתר הרשמי של התאחדות הכדורגל ההולנדית המלכותית, 11 בנובמבר 2022 (בהולנדית)
| נבחרת הולנד – יורו 2020 |
| --- | --- | --- |
|  1 סטקלנבורג •  2 ולטמן •  3 דה ליכט •  4 אקה •  5 ויינדל •  6 דה פריי •  7 ברחהאוס •  8 ויינאלדם •  9 ל. דה יונג •  10 ממפיס •   11 פרומס •  12 ואן אנהולט • 13 קרול •  14 קלאסן • 15 דה רון • 16 חראפנברך • 17 בלינד • 18 מאלן • 19 וחהורסט • 20 פ. דה יונג • 21 דומפריס • 22 ביזוט • 23 קופמיינרס • 24 טימבר • 25 חאקפו • מאמן: דה בור |  1 סטקלנבורג •  2 ולטמן •  3 דה ליכט •  4 אקה •  5 ויינדל •  6 דה פריי •  7 ברחהאוס •  8 ויינאלדם •  9 ל. דה יונג •  10 ממפיס •   11 פרומס •  12 ואן אנהולט • 13 קרול •  14 קלאסן • 15 דה רון • 16 חראפנברך • 17 בלינד • 18 מאלן • 19 וחהורסט • 20 פ. דה יונג • 21 דומפריס • 22 ביזוט • 23 קופמיינרס • 24 טימבר • 25 חאקפו • מאמן: דה בור | הולנד |
| נבחרת הולנד – מונדיאל 2022 |
| --- | --- | --- |
|  1 פספיר •  2 טימבר •  3 דה ליכט •  4 ואן דייק •  5 אקה •  6 דה פריי •  7 ברחוויין •  8 חאקפו •  9 ל. דה יונג •  10 ממפיס •   11 ברחהאוס •  12 לאנג • 13 ביילו •  14 קלאסן • 15 דה רון • 16 מלסיה • 17 בלינד • 18 יאנסן • 19 וחהורסט • 20 קופמיינרס • 21 פ. דה יונג • 22 דומפריס • 23 נופרט • 24 טיילור • 25 סימונס • 26 פרימפונג • מאמן: ואן חאל |  1 פספיר •  2 טימבר •  3 דה ליכט •  4 ואן דייק •  5 אקה •  6 דה פריי •  7 ברחוויין •  8 חאקפו •  9 ל. דה יונג •  10 ממפיס •   11 ברחהאוס •  12 לאנג • 13 ביילו •  14 קלאסן • 15 דה רון • 16 מלסיה • 17 בלינד • 18 יאנסן • 19 וחהורסט • 20 קופמיינרס • 21 פ. דה יונג • 22 דומפריס • 23 נופרט • 24 טיילור • 25 סימונס • 26 פרימפונג • מאמן: ואן חאל | הולנד |
דייגו ולנסיה

דייגו מרטין ולנסיה מורייו (בספרדית: Diego Martín Valencia Morello; נולד ב-14 בינואר 2000 בוויניה דל מאר שבצ'ילה) הוא כדורגלן צ'יליאני המשחק בעמדת החלוץ בקבוצת סלרניטנה מהסרייה ב' ובנבחרת צ'ילה.
קריירת מועדונים

ולנסיה גדל במחלקת הנוער של אוניברסידד קאתוליקה, ובשנת 2018 החל את הקריירה המקצוענית שלו במדי הקבוצה הבוגרת של המועדון במסגרת ליגת העל הצ'יליאנית. הוא ערך 93 הופעות ליגה במדי המועדון, בהן הבקיע 24 שערים, וזכה עם המועדון באליפויות צ'ילה ושלוש פעמים בסופר קאפ הצ'יליאני.
ב-11 ביולי 2022 חתם ולנסיה על חוזה לארבע שנים בסלרניטנה מהסרייה א'. ב-9 בספטמבר 2023 הושאל למשך עונת 2023/2024 לאטרומיטוס מליגת העל היוונית.
קריירה בינלאומית

ב-28 ביוני 2021 זומן ולנסיה לסגל נבחרת צ'ילה לאחר פציעתו של גיירמו מריפאן במהלך קופה אמריקה 2021, על-אף שלא ערך הופעות במדי הנבחרת עד למועד הזימון. הוא ערך את הופעת הבכורה שלו בנבחרת בהפסד 1-0 לנבחרת ברזיל בשלב רבע הגמר של הטורניר.
תארים

אליפות צ'ילה (4): 2018, 2019, 2020, 2021
הסופר קאפ הצ'יליאני (3): 2019, 2020, 2021
הערות שוליים

↑  Facebook, web.facebook.com
↑  Diego Valencia y su debut: "Estoy muy feliz por mis primeros goles en el profesionalismo", web.archive.org, ‏2020-08-10
↑  Παίκτης του Ατρόμητου ο Ντιέγο Βαλένσια!, ATROMITOS FC OFFICIAL WEB SITE, ‏2023-09-09 (באנגלית)
↑  Chile ya tiene al reemplazante de Maripán en la Copa América - TyC Sports, www.tycsports.com, ‏2021-06-28
↑  Diego Valencia agradeció su debut en La Roja ante Brasil: "Un sueño cumplido que nunca olvidaré", En Cancha, ‏2021-07-03 (בספרדית)
↑  Brazil vs. Chile - 3 July 2021 - Soccerway, int.soccerway.com
| נבחרת צ'ילה – קופה אמריקה 2021 |
| --- | --- | --- |
|  1 בראבו (ק) •  2 מנה •  3 מריפאן (שלב הבתים)/ולנסיה (רבע גמר) •  4 איסלה •  5 רוקו •  6 סיירלטה •  7 פינארס •  8 וידאל •  9 מנס •  10 סאנצ'ס •   11 ורגאס •  12 אריאס • 13 פולגאר •  14 גלדמס • 15 גונזלס • 16 מורה • 17 מדל • 18 וגאס • 19 אלרקון • 20 אראנגיס • 21 פאלסיוס • 22 בררטון • 23 קסטלון • 24 אריאגדה • 25 נונייס • 26 מונטס • 27 אראנגויס • 28 באזה • מאמן: לאסארטה |  1 בראבו (ק) •  2 מנה •  3 מריפאן (שלב הבתים)/ולנסיה (רבע גמר) •  4 איסלה •  5 רוקו •  6 סיירלטה •  7 פינארס •  8 וידאל •  9 מנס •  10 סאנצ'ס •   11 ורגאס •  12 אריאס • 13 פולגאר •  14 גלדמס • 15 גונזלס • 16 מורה • 17 מדל • 18 וגאס • 19 אלרקון • 20 אראנגיס • 21 פאלסיוס • 22 בררטון • 23 קסטלון • 24 אריאגדה • 25 נונייס • 26 מונטס • 27 אראנגויס • 28 באזה • מאמן: לאסארטה | צ'ילה |
בקאו (מחוז)

מחוז בקאו (ברומנית:Județul Bacău) הוא מחוז במערב החבל מולדובה ברומניה שבירתו העיר בקאו. שטח המחוז הוא 6,621 קמ"ר, כלומר 2.8 % משטח רומניה. אוכלוסיית המחוז היא 601,387 תושבים.
את המחוז חוצים מספר נהרות ונחלים חשובים:סירט, ביסטריצה, טרוטוש, טזלאו, ברהץ' וזלטין. נמצאים בו אגמים המספקים מים (אגם פויאנה אוזולוי) או אנרגיה הידרואלקטרית (האגמים רקובה, גרלן, שרבנשט וליליאץ'). המחוז מתאפיין, בין היתר, בנוף הררי, שבו בולטות כמה פסגות - גרינדושו שבהרי טרקאו, בגובה 1,664 מ', נמירה מארה, בהרי נמירה, עם גובה 1,648 מ' ושאנדרו מארה, גם כן בהרי נמירה, עם 1,639 מ'.
המחוז בקאו משתרע כולו בחבל מולדובה ורק כפר אחד בו, גימש-פג'ט, משויך לחבל טרנסילבניה.
היסטוריה > מדאקים-קרפים ורומאים

המחוז בקאו נחצה על ידי עמקי הסירט, הביסטריצה והטרוטוש, דבר שאיפשר מתקופות קדומות את אכלוסו. כפי שמעידות תגליות ארכאולוגיות.
בזמן הכיבוש הרומאי בחלק מדאקיה, במאות השנייה והשלישית לספירה בשטח המחוז בקאו של ימינו התפתחה תרבות הקארפים, ממשיכי תרבות "דאקית-גטית". האתרים הארכאולוגיים שבו נתגלו ממצאים של תרבות זו הם מגורה, ברבואסה, קרליג', סוהודול וסאוצ'שט.
הקארפים היו דאקים חופשיים שחיו ממזרח להרי הקרפטים. חפצי חרס וקישוטים רומאיים ומטבעות רומאים (מעל 37% מכלל אוצרות המטבעות הרומאים במאות השנייה-השלישית שנתגלו בחבל מולדובה נמצאו במחוז בקאו, הגדול שבהם היה במגורה ושקל 10 קילוגרם, כשהוא כלל מטבעות מימי אוגוטוס וספטימיוס סוורוס.)
צאצאי הדאקים-קרפים, שכל הנראה אימצו עם הזמן את השפה הלטינית, היוו את הגורם היסודי שלהיווצרות העם הרומני .
היסטוריה > נסיכות מולדובה

במקביל להתפתחות הפאודליזם ממזרח לקרפטים. קמו עיירות השוק הראשונות.
בתעודה מ-6 באוקטובר 1408 של קנצלריית השליט של נסיכות מולדובה, אלכסנדרו הטוב ושנועדה לסוחרים מלבוב ("ליוב" ברומנית) הוזכרו עיירות השוק בקאו וטרוטוש. בחפירות בעיר בקאו נתגלו חפצי קרמיקה מהמאות 12–14 ומטבעות שהונפקו על ידי השליט פטרו מושאט (1391-1375).
העיר בקאו התפתחה מהר כשסוחרים זרים זכו שם בפריבילגיות מטעם המלכות.
במאה ה-15 הייתה בקאו לעיר שוק חשובה שבה פעלו סוחרים, בעלי מלאכה ומוכסים. הוקם בה גם רשות משפטית ולהוצאה לפועל
בחפירות ארכאולוגיות בעמקי הברהץ', הסירט והביסטריצה נתגלו ממצאים על חיי המקומיים בימי הביניים. השליט המפורסם ביותר של נסיכות מולדובה לדורותיה היה שטפאן הגדול שנולד ב-1436 ביישוב בורזשט, בשטח מחוז בקאו. עץ האלון המפורסם מבורזשט מופיע באחת האגדות הידועות על ילדותו של שטפאן הגדול.
חצר המלכות בבקאו, הכנסייה בברוזשט וכנסייה בטרגו אוקנה הן עדויות לפריחת התרבות הרומנית באזור בימי הביניים.
במאה ה-15 הייתה בקאו עיר מושב של השליט. בנו של שטפאן הגדול, אלכסנדרל שהיה שותף לשלטון בשנים 1496-1490, הקים בבקאו לזמן קצר חצר מלכות (1482-1481)
ובנה את כנסיית "פריאצ'יסטה" (הבתולה) שהוקדשה ב-1 בינואר 1491 למרים אם ישו.
הכנסייה שרדה עד ימינו אבל שיפוצים לא נכונים השמיטו כמה מהיסודות האופייניים לתקופת הקמתה.
היסטוריה > התקופה המודרנית

במחצית הראשונה של המאה ה-19 תושבי בקאו היו מעורבים בתהליכי התחייה הלאומית שהביאה להקמת המדינה הרומנית המאוחדת. באמצע המאה ה-19 בבקאו ידעה התנועה לאיחוד בין מולדובה לוולאכיה תנופה גדולה .
אחרי האיחוד בין שתי הנסיכויות ב-1859 צמח האזור בקאו בקצב מהיר.
במרץ 1858 התחיל לפעול ביישוב סולונץ בית החרושת הראשון לגז. הכפר ואליה ארינילור הפך ב-1859 למרכז החשוב ביותר בחבל מולדובה לעיבוד הנפט. בקומנשט נעשה ניסיון לשימוש תעשייתי בפחם שבאדמה. כבר לפני 1864 פעלו בבקאו בתי חרושת לשמן, לראקי (יין שרף) ללבנים, לבירה, לטבק, לסבון.
ב-1875 הוקם בית החרושת לסוכר בססקוט. ב-1877 היו בבקאו 6 בתי חרושת ללבנים, 5 בתי מלאכה לבורסקאות, בית חרושת לנרות ואחד ליין שרף, הפעם "צויקה" רומנית.
בשנתיים הבאות נפתחו בבבקאו גם 4 מאפיות גדולות ללחם, 4 בתי חרושת לטרקוטה, שניים למוצרי בשר ולסבון. ב-1881 בלטיה נפתח בית חרושת לנייר וב-1885 בבוהוש נחנך בית חרושת לבדים עבים.
היסטוריה > מלחמת העולם הראשונה

במלחמת העולם הראשונה התנהלו קרבות קשים בשטח המחוז, ביישובים אויטוז, קאשין, טרגו אוקנה נגד הפולשים הגרמנים. מבחינה צבאית בשנים 1916–1918 באזור זה בשער הדרום מערבי של חבל מולדובה הוכרעו תהליכים גורליים עבור כל האומה הרומנית.
מהמחוז בקאו עצמו השתתפו בקרבות 30,000 חיילים וקצינים.
היסטוריה > בין מלחמות העולם

בשנת 1920 פעלו במחוז 880 בתי חרושת ומפעלים, ביניהם גם מפעל מודרני לנייר, ואחד לאתנול.
ב-1935 רק בעיר בקאו היו 57 יחידת תעשייתיות, מתוכן 40 פעילות.
היסטוריה > מלחמת העולם השנייה

מלחמת העולם השנייה פגעה באופן קשה בתעשייה במחוז בקאו. באוגוסט 1944 לא פעלו במחוז אלא 26 בתי חרושת קטנים.
היסטוריה > בתקופה הקומוניסטית

בשנים 1975-1950 במסגרת תוכניות התיעוש של השלטון הקומוניסטי הוקמו במחוז בקאו תחנות כוח בקומנשט ובורזשט, וכמו כן התחנות ההידרואלקטריות שעל במורד הנהר ביסטריצה. ההישג התעשייתי החשוב של התקופה 1960–1968 היה המפעל הכימי בבורזשט.
סמל המחוז

הסמל הנוכחי של מחוז בקאו שאומץ בישיבת מועצת המחוז מאפריל 2008 מורכב מ:
מגן משולש עם שוליים מעוגלות, הכולל הר מלח מפוצל לשני צבעים. מימין נראה שמש מסוגננת, על רקע כסף, בעוד שמשמאל, על שדה אדום, נראה סהר בצבע כסף.
הר המלח שבסמל הוא הסמל ההרלדי העתיק ביותר של האזור ומזכיר את כריית המלח המתבצעת כאן מזה הרבה מאות שנים. השמש והסהר "מסמלים את פוריות האדמה ובהתאמה האמונה בניצחון".
הסמל הנוכחי
הסמל בין דצמבר 2008-1989
הסמל בתקופה הקומוניסטית בין 1989-1971
סמל המחוז בין מלחמות העולם
סמל המחוז לפני מלחמת העולם הראשונה
גאוגרפיה > עמדה גאוגרפית

מחוז וסלוי - ממזרח
מחוז וראנצ'ה - מדרום
מחוז קובאסנה ומחוז הרגיטה - ממערב
מחוז ניאמץ - מצפון